b'\n_START_ARTICLE_\nBr\xc3\xb8dre i blodet\n_START_SECTION_\nHandling\n_START_PARAGRAPH_\nI den tredje boken i serien m\xc3\xb8ter vi p\xc3\xa5 Elling og Kjell Bjarne som n\xc3\xa5 blir utskrevet fra Br\xc3\xb8ynes kurssenter og flytter inn i en leilighet i Kirkeveien, midt i Oslo. De har v\xc3\xa6rt p\xc3\xa5 Br\xc3\xb8ynes en god stund og kommer inn i en ny hverdag der de f\xc3\xa5r mer ansvar for seg selv. N\xc3\xa5 blir de blant annet tvunget til \xc3\xa5 g\xc3\xa5 ned p\xc3\xa5 butikken for \xc3\xa5 handle og f\xc3\xa5r stadig vekk oppgaver av sosialarbeideren Frank som skal hjelpe dem med \xc3\xa5 bryte de sosiale barrierer de st\xc3\xa5r ovenfor. Han truer dem med \xc3\xa5 m\xc3\xa5tte flytte tilbake til Br\xc3\xb8ynes hvis de ikke viser noe framgang._NEWLINE_Fra f\xc3\xb8rste stund har Elling problemer med \xc3\xa5 komme seg ut p\xc3\xa5 gaten. Der ute vrimler det med mange forskjellige personer som Elling tenker det verste om. I starten er det bare Kjell Bjarne som tar for seg handleturene. (Det gj\xc3\xb8r han for s\xc3\xa5 vidt hele tiden). Begges store sosiale gjennombrudd er n\xc3\xa5r de tar seg selv i nakken og g\xc3\xa5r ut for \xc3\xa5 f\xc3\xa5 seg noe middagsmat. Elling er naturlig nok skeptisk til det, men Kjell Bjarne klarer \xc3\xa5 f\xc3\xa5 ham med. De finner seg en kaf\xc3\xa9 og bestiller \xc2\xabFlesk og duppe\xc2\xbb. Denne spiseturen ute blant folk er en av oppgavene Frank satt dem p\xc3\xa5._NEWLINE_Turen p\xc3\xa5 gaten f\xc3\xb8rer til noe mer positivt enn bare \xc3\xa5 komme seg ut av huset for \xc3\xa5 spise blant folk. Telefonen hadde Elling alltid hatt store problemer med \xc3\xa5 snakke i. Da moren levde var det hun som alltid ringte og tok imot samtaler. Midt under spisingen g\xc3\xa5r Elling bort til telefonen p\xc3\xa5 kafeen og ringer til Frank for \xc3\xa5 fortelle om deres bragd. Nok en barriere er brutt for ham._NEWLINE_I det store og hele gjennom boken er det Kjell Bjarne som gj\xc3\xb8r det best av de to, sosialt sett. Elling derimot er litt mer bakp\xc3\xa5, men har god framgang han og. N\xc3\xa5 skjer det derimot noe som forandrer livet til Kjell Bjarne. Elling og Kjell Bjarne h\xc3\xb8rer en kveld braking i trappeoppgangen. Kjell Bjarne g\xc3\xa5r straks ut i trappeoppgangen etter litt syting fra Ellings side. Der finner Kjell Bjarne en godt beruset og gravid voksen dame som har falt nedover trappene og blitt bevisstl\xc3\xb8s. Det viser seg at hun heter Reidun Nordsletten. Kjell Bjarne b\xc3\xa6rer henne opp i hennes egen leilighet etter \xc3\xa5 ha funnet n\xc3\xb8kkelen i vesken hennes. Han blir sittende oppe i leiligheten \xc3\xa5 passe p\xc3\xa5 henne til hun v\xc3\xa5kner_NEWLINE_Det utvikler seg til \xc3\xa5 bli et forhold dem imellom, litt motgang, men tilsynelatende godt. For Elling er ikke dette s\xc3\xa5 bra. Kjell Bjarne er n\xc3\xa5 for det meste oppe i leiligheten til Reidun, mens Elling ble sittende igjen alene i det som skulle v\xc3\xa6re hans og Kjell Bjarnes leilighet. Kjell Bjarne skj\xc3\xb8nner etter en kort stund hvordan Elling har det og inviterer ham med ut p\xc3\xa5 middag neste dag. Han blir ikke med p\xc3\xa5 det og sier at han skal p\xc3\xa5 et m\xc3\xb8te. Problemet som da oppst\xc3\xa5r, er imidlertid det faktum at han ikke skal p\xc3\xa5 noe m\xc3\xb8te og p\xc3\xa5 ingen m\xc3\xa5ter har v\xc3\xa6rt p\xc3\xa5 et f\xc3\xb8r. Men s\xc3\xa5 f\xc3\xa5r han neste dag \xc3\xb8ye p\xc3\xa5 et lite oppslag i avisa om en poesikveld og bestemmer seg for \xc3\xa5 dra dit. S\xc3\xa5 f\xc3\xa5r de to turtelduene kurre i fred._NEWLINE_At han nettopp gikk p\xc3\xa5 dette poesiarrangementet gjorde det p\xc3\xa5 mange m\xc3\xa5ter godt for ham sosialt sett. Han gikk virkelig inn d\xc3\xb8ren, satte seg ned p\xc3\xa5 en barkrakk, bestilte en solo og fulgte med p\xc3\xa5 poesien der han var blant mange tilskuere. Denne kvelden stiftet han seg et nytt bekjentskap, Alfons, en tidligere aktiv poet. Dette var det f\xc3\xb8rste skikkelige vennskapet han hadde hatt, foruten mor og Kjell Bjarne, men de var jo p\xc3\xa5trengt. B\xc3\xa5de han og Alfons var enige om at poesien den kvelden var av meget d\xc3\xa5rlig kvalitet._NEWLINE_S\xc3\xa5 var det Kjell Bjarne igjen. Det viser seg at Kjell Bjarne har problemer med \xc3\xa5 finne noe \xc3\xa5 snakke med Reidun om under turer ut p\xc3\xa5 byen og generelt ogs\xc3\xa5. Reidun har ogs\xc3\xa5 reagert p\xc3\xa5 dette og s\xc3\xb8ker hjelp hos han som kjenner Kjell Bjarne aller best, nemlig Elling. Det er p\xc3\xa5 dette tidspunkt alt l\xc3\xb8ser seg. Elling redder Kjell Bjarnes forhold til Reidun ved \xc3\xa5 fortelle henne om hvor h\xc3\xb8yt Kjell Bjarne elsker henne._NEWLINE_Vennskapet mellom Elling og Alfons ble bare bedre og bedre. Etter hvert fikk ogs\xc3\xa5 kj\xc3\xa6resteparet m\xc3\xb8te Alfons hjemme hos ham. Da fikk de vite at Alfons har en hytte ved sj\xc3\xb8en som han ikke hadde brukt p\xc3\xa5 aldri s\xc3\xa5 lenge. I garasjen hans har han en gammel bil som kunne fraktet alle fire til hytten dersom den var i orden. Etter en del mekking klarte Kjell Bjarne \xc3\xa5 f\xc3\xa5 den gamle bilen til \xc3\xa5 g\xc3\xa5. Han er nemlig meget hendig. P\xc3\xa5 Br\xc3\xb8ynes limte han for eksempel sammen et hus av fyrstikker som skulle forestille rommet til han og Elling. Det ga han til Elling en julaften. Motorer hadde han v\xc3\xa6rt borte i som ungdom._NEWLINE_Alle fire kj\xc3\xb8rte til hytten med Alfons bak rattet. Etter \xc3\xa5 ha kommet seg fram, sl\xc3\xa5tt seg ned, pratet sammen dem fire imellom, spist og kost seg, kom kvelden sigende p\xc3\xa5. Kjell Bjarne, som den uhygieniske bamsen han er, var ikke nydusjet, og sokkene og underbuksen luktet gris. Da var Elling s\xc3\xa5 sjener\xc3\xb8s at Kjell Bjarne fikk l\xc3\xa5ne rene sokker og underbukse fordi det viste seg at han skulle ligge i samme seng som Reidun den kvelden. _NEWLINE_Den natten da Elling la seg h\xc3\xb8rte han st\xc3\xb8nningen til kameraten hans og Reidun gjennom den tynne veggen som skilte de to rommene. Det hele endte med at Kjell Bjarne skrek h\xc3\xb8yt; \xc2\xabFytti helvete!\xc2\xbb. Kjell Bjarne hadde f\xc3\xa5tt oppfylt sin store dr\xc3\xb8m. Pornobladene var overfl\xc3\xb8dige._NEWLINE_Videre i boken oppdager Elling at han har s\xc3\xa6rlig sans for poesi. Etter \xc3\xa5 ha skrevet ned et dikt p\xc3\xa5 strak arm g\xc3\xa5r det hele opp for ham: \xc2\xabDet er poet jeg b\xc3\xb8r v\xc3\xa6re\xe2\x80\xa6\xc2\xbb. Dette f\xc3\xb8rer med seg at han fortsetter \xc3\xa5 skrive og kommer til slutt p\xc3\xa5 en m\xc3\xa5te han kan bli kjent p\xc3\xa5 i omegnen. Han setter seg ned ved pulten sin hver dag og skriver mange dikt, kj\xc3\xb8per inn pakker med surk\xc3\xa5l, legger et dikt ned i hver pakke og setter pakken tilbake i butikken. Hvert dikt signerer han med en E, slik at han ikke skal bli koblet til diktene, bare f\xc3\xa5 kreditt for dem. Det ender som han vil. I avisen blir det trykket en artikkel om den gode og ukjente \xc2\xabSurk\xc3\xa5lpoeten\xc2\xbb._NEWLINE_Den siste delen av boken forteller om f\xc3\xb8dselen til Reidun, hvordan Elling og Kjell Bjarne drakk seg fulle p\xc3\xa5 en restaurant mens Reidun l\xc3\xa5 p\xc3\xa5 sykehuset og skulle til \xc3\xa5 f\xc3\xb8de, og at identiteten til \xc2\xabSurk\xc3\xa5lpoeten\xc2\xbb blir avsl\xc3\xb8rt ovenfor Alfons. Det at de drakk seg fulle fikk dem til \xc3\xa5 tro at de n\xc3\xa5 ville bli sendt tilbake til Br\xc3\xb8ynes. Slik gikk det n\xc3\xa5 ikke. Frank var heller stolt av dem som hadde g\xc3\xa5tt ut p\xc3\xa5 byen og drukket seg dritings som folk flest gj\xc3\xb8r til tider. Reidun f\xc3\xb8dte en sv\xc3\xa6r jente som ble kalt Mojo, og Kjell Bjarne satte i et gledesbr\xc3\xb8l.'